
Глава пета.
ПРИЗНАВАНЕ, ПРИРАВНЯВАНЕ И ВАЛИДИРАНЕ НА РЕЗУЛТАТИ ОТ ОБУЧЕНИЕТО
Раздел I.
Признаване на училищно обучение, образование и професионална квалификация

Чл. 105. (1) Завършен период, клас, етап, завършена степен на училищно образование и професионална квалификация в училище на чужда държава се удостоверява с документ, издаден от училище, създадено по законоустановения ред в страната, в която са издадени документите, и считано за част от системата на светското училищно образование на съответната държава.
(2) Завършено обучение за придобиване на компетентности по учебните предмети български език и литература, история и цивилизации, география и икономика в частта им, отнасяща се до историята и географията на България, осъществено от финансирани при условията и по реда на ЗПУО организации на българи, живеещи извън Република България, се удостоверява с документ, издаден в съответствие с държавния образователен стандарт за информацията и документите.
(3) Завършен период, клас, етап или завършена степен на училищно образование в училище от системата на Европейските училища се удостоверява с документ, издаден от съответното училище.

Чл. 106. (1) Признаването е официално писмено потвърждение на съответствието на завършен период, клас, етап, завършена степен на училищно образование и придобита професионална квалификация в училище на чужда държава или в училище от системата на Европейските училища с тези в училищното образование в Република България.
(2) Признаването по ал. 1 се извършва с цел:
1. достъп до обучение в системата на предучилищното и училищното образование;
2. достъп до професионално обучение;
3. достъп до обучение в системата на висшето образование;
4. улесняване на достъпа до пазара на труда.
(3) Признаването по ал. 1 може да има за цел и достъп до кандидатстване за придобиване на правоспособност за управление на моторно превозно средство (МПС).
(4) (Нова - ДВ, бр. 65 от 2025 г., в сила от 01.10.2025 г.) За целите на достъпа до обучение в системата на висшето образование процедурата по признаване може да включва и приравняване на оценките по един или повече учебни предмети, които са изучавани в училищното образование, но не са отразени в документа за завършено средно образование.
(5) (Нова - ДВ, бр. 65 от 2025 г., в сила от 01.10.2025 г.) Признаването на завършен период, клас, етап или степен на училищно образование и професионална квалификация се извършва еднократно на територията на Република България.


Чл. 107. (Изм. - ДВ, бр. 65 от 2025 г., в сила от 01.10.2025 г.) (1) Признаването се извършва, както следва:
1. от директора на приемащото училище:
а) на завършен период или клас за класовете от І до VІ включително;
б) на ученик със специални образователни потребности, който по един или няколко учебни предмета е оценен с оценки с качествен показател - за завършен период или клас за класовете от I до XI включително и за първи срок на ХII клас;
2. от началника на РУО след произнасяне на експертна комисия:
а) на завършен период или клас за класовете от VІІ до ХII включително;
б) на завършен гимназиален етап от средната степен на образование;
в) на завършено основно образование и професионална квалификация;
г) на завършен IV клас за целите на кандидатстването в V клас на места, определени с държавния план-прием;
3. от изпълнителния директор на Националния център за информация и документация (НАЦИД) след произнасяне на експертна комисия:
а) на завършено средно образование и професионална квалификация;
б) в случаите по чл. 106, ал. 4 за отделни учебни предмети.
(2) Експертната комисия по ал. 1, т. 2 се определя със заповед на съответния началник на РУО и в състава ѝ освен експерти от РУО може да се включват директори на училища, учители или други специалисти в областта на образованието.
(3) Експертната комисия по ал. 1, т. 3 се определя със заповед на изпълнителния директор на НАЦИД и в състава ѝ освен служители от НАЦИД може да се включват експерти от МОН и/или от РУО, директори на училища, учители или други специалисти в областта на образованието.


Чл. 107а. (Нов - ДВ, бр. 65 от 2025 г., в сила от 01.10.2025 г.) (1) Министърът на образованието и науката със заповед определя комисия, която за целите на признаването разработва и актуализира справочна информация за образователните системи в отделните държави, използваните системи за оценяване и приравняването им към българската система за оценяване.
(2) Комисията по ал. 1 включва експерти от МОН и от НАЦИД, както и членове на комисиите по чл. 107, ал. 2 и 3.


Чл. 107б. (Нов - ДВ, бр. 65 от 2025 г., в сила от 01.10.2025 г.) (1) НАЦИД създава и поддържа база данни за:
1. подадените заявления за признаване на средно образование;
2. издадените удостоверения и отказите за признаване на средно образование и професионална квалификация, придобити в училища на чужди държави;
3. обезсилените удостоверения за признаване на средно образование и професионална квалификация, придобити в училища на чужди държави;
4. уверенията по чл. 110, ал. 3;
5. служебните бележки за приравняване на оценки по изучавани учебни предмети по класове, които не са включени в документа за завършено средно образование.
(2) Базата данни по ал. 1 включва следните данни и обстоятелства и последвалите промени в тях:
1. входящ номер и дата на заявяване;
2. имена по диплома/документ на лицето, за което се иска признаване;
3. имената към датата на подаване на заявлението, когато са различни от данните по т. 2;
4. гражданство на лицето, за което се иска признаване;
5. дата и място на раждане на лицето, за което се иска признаване;
6. единен идентификационен код: ЕГН, ЛНЧ или друг идентификационен номер от документа за самоличност на лицето, за което се иска признаване, или служебно генериран единен идентификационен код за лица без някой от изброените идентификационни кодове;
7. наименование на училището, в което е придобито средното образование;
8. държава по седалището на училището, в което е придобито средното образование;
9. държава (когато е различна от т. 8), място и форма на проведеното обучение;
10. продължителност, начало и край на проведеното обучение;
11. диплома - дата и номер, ако има такъв;
12. професионална квалификация по диплома, ако има придобита такава;
13. дата на протокола, с който е прието решението за признаване;
14. номер и дата на удостоверението, с което се признава средното образование;
15. учебните предмети, които са включени в дипломата за средно образование съгласно чл. 109а, ал. 2, т. 1, и приравнените оценки съгласно удостоверението за признаване на диплома за средно образование;
16. номер, дата и основание на решението за отказ за признаване;
17. номер, дата и основание на решение за обезсилване/поправяне;
18. данните от служебната бележка по чл. 110, ал. 4;
19. данни за фактическото и/или правното основание за извършване на поправката или обезсилването на издадения документ;
20. статус в базата данни - признат, отказан, обезсилен;
21. удостоверение/уверение за признаване/решение за отказ за признаване;
22. служебна бележка по чл. 110, ал. 4.

Чл. 108. (1) (Доп. - ДВ, бр. 43 от 2022 г., в сила от 10.06.2022 г.) Желаещите признаване на завършен период, клас, етап, на завършена степен на училищно образование и/или на професионална квалификация по документи, издадени от училища на чужди държави или от училище от системата на Европейските училища, подават следните документи:
1. (доп. - ДВ, бр. 43 от 2022 г., в сила от 10.06.2022 г., изм. - ДВ, бр. 65 от 2025 г., в сила от 01.10.2025 г.) заявление по образец, утвърден със заповед на министъра на образованието и науката, в което посочва целта на признаването и дали желае признаване на период, клас, етап или степен от училищното образование, а в случаите по чл. 106, ал. 4 - и учебните предмети, за които се иска приравняване на оценките; когато някой от документите по т. 2, 3, 4 и 5 е официален електронен документ, се предоставят и данни за достъп до неговото съдържание;
2. (доп. - ДВ, бр. 65 от 2025 г., в сила от 01.10.2025 г.) документ за училищно образование и/или професионална квалификация, удостоверяващ завършения период, клас, етап, завършената степен на училищно образование и/или на професионална квалификация, чието признаване се иска;
3. документ, в който се посочва какви права дава документът по т. 2 за продължаване на образованието, в случаите, когато това не е посочено в документа по т. 2;
4. в случай че лицето желае да продължи обучението си в първи или втори гимназиален етап в българско училище - справка за изучаваните учебни предмети с хорариума на учебните часове и поставените оценки, ако не са вписани в документа по т. 2;
5. (нова - ДВ, бр. 65 от 2025 г., в сила от 01.10.2025 г.) в случаите по чл. 106, ал. 4 - съответните документи с вписаните в тях оценки за класовете, в които са изучавани учебните предмети, за които се иска приравняване на оценките;
6. (предишна т. 5, изм. - ДВ, бр. 65 от 2025 г., в сила от 01.10.2025 г.) официален превод на български език на документите по т. 2, 3, 4 и 5;
7. (доп. - ДВ, бр. 78 от 2017 г., в сила от 29.09.2017 г., предишна т. 6 - ДВ, бр. 65 от 2025 г., в сила от 01.10.2025 г.) документ за последния завършен клас в българско училище (ако има такъв) преди обучението в училище на чужда държава, когато лицето желае признаване на класове от VIII до ХII включително;
8. (предишна т. 7, изм. - ДВ, бр. 65 от 2025 г., в сила от 01.10.2025 г.) документ за платена държавна такса - когато такава се дължи.
(2) (Изм. - ДВ, бр. 78 от 2017 г., в сила от 29.09.2017 г., изм. - ДВ, бр. 65 от 2025 г., в сила от 01.10.2025 г.) Документът за платена държавна такса се прилага при плащане по банков път, а останалите документи към заявлението - в оригинал или копие, заверено от нотариус или от училището, издало документа, освен в случаите, когато заявлението за признаване се подава по електронен път. Когато някой от документите е официален електронен документ или данните, които се съдържат в хартиения документ, могат да бъдат установени и/или проверени чрез справка в официален електронен регистър, комисията извършва проверка чрез достъп до документа или регистъра и документът може и да не се представя в оригинал.
(3) (Изм. - ДВ, бр. 65 от 2025 г., в сила от 01.10.2025 г.) Допълнително при необходимост се представят и други документи или оригинали на приложени документи, свързани с признаването, посочени от съответния орган по чл. 107, ал. 1.
(4) (Изм. - ДВ, бр. 43 от 2022 г., в сила от 10.06.2022 г.) Когато в училище на чужда държава или в училище от системата на Европейските училища:
1. е завършен един клас от средната степен на образование, се представят документи по ал. 1 за съответния клас;
2. са завършени VIII клас и IХ клас, се представят документи по ал. 1 за всеки от тях;
3. е завършен повече от един клас от етап от средната степен на образование, сред които е и последният клас от етапа, но лицето иска признаване само на последния клас, се представят документи по ал. 1 само за X клас или XII клас;
4. са завършени всички класове от етап от средната степен на образование и лицето иска признаване на целия етап, се представят документи по ал. 1 за всеки от съответните класове.
(5) (Доп. - ДВ, бр. 78 от 2017 г., в сила от 29.09.2017 г., изм. - ДВ, бр. 65 от 2025 г., в сила от 01.10.2025 г.) Документите по ал. 1, т. 2, 3, 4 и 5 и по ал. 3 се легализират, превеждат и заверяват в съответствие с Конвенцията за премахване на изискването за легализация на чуждестранни публични актове, с подписаните договори между Република България и държавата, в която са издадени, или по реда на Правилника за легализациите, заверките и преводите на документи и други книжа, утвърден с Постановление № 184 на Министерския съвет от 1958 г. (ДВ, бр. 73 от 1958 г.), с изключение на документите, издадени от училище в системата на Европейските училища, които не се легализират, както и за лица, които желаят признаване на класове от I до IV включително.
(6) Изключения по ал. 5 се допускат за документи на лица, търсещи или получили международна закрила, които може да не са легализирани и заверени.
(7) (Доп. - ДВ, бр. 78 от 2017 г., в сила от 29.09.2017 г., изм. - ДВ, бр. 65 от 2025 г., в сила от 01.10.2025 г.) Документите по ал. 1 се подават, както следва:
1. в училището, в което лицето желае да продължи обучението си - за признаване на завършен период или клас за класовете от І до VІ включително, както и за признаване на завършен период на обучение или клас на ученик със специални образователни потребности, който по един или няколко предмета е оценен с оценки с качествен показател;
2. в училището, определено от началника на РУО - за признаване на завършен XII клас на лице със специални образователни потребности, което по един или няколко предмета е оценено с оценки с качествен показател;
3. в РУО по избор на лицето или неговия родител (настойник, попечител, представител на непридружените малолетни и непълнолетни лица, търсещи или получили международна закрила) - за признаване на завършен IV клас с цел кандидатстване в V клас на места, определени с държавния план-прием, както и за признаване на завършен период или клас за класовете от VІІ до ХII включително, на завършен гимназиален етап от средната степен на образование, на завършено основно образование и професионална квалификация;
4. в НАЦИД - за признаване на завършено средно образование и професионална квалификация, както и за приравняване на оценките по един или повече учебни предмети, които са изучавани в училищното образование, но не са отразени в документа за завършено средно образование.
(8) (Изм. - ДВ, бр. 65 от 2025 г., в сила от 01.10.2025 г.) Подаването на заявление за признаване се осъществява лично от заявителя или чрез упълномощено от него лице, или по електронен път при наличие на техническа възможност на училището, РУО или НАЦИД.
(9) (Нова - ДВ, бр. 82 от 2018 г., изм. - ДВ, бр. 65 от 2025 г., в сила от 01.10.2025 г.) При подаване на заявлението за признаване лично заявителят представя документ за самоличност за сверяване на данните. В случаите, когато заявлението се подава от упълномощено лице, то представя пълномощно от заявителя.
(10) (Нова - ДВ, бр. 65 от 2025 г., в сила от 01.10.2025 г.) В случаите на подаване на документите по електронен път към заявлението за признаване се прилагат сканирани копия на изискваните документи, както и данни за достъп и проверка на официалните електронни документи или официални регистри, съдържащи данните в тях. Ако документите не са официални електронни документи или валидността и достоверността на електронните документи не може да бъде проверена по електронен път служебно, се представят оригиналите на място.
(11) (Нова - ДВ, бр. 78 от 2017 г., в сила от 29.09.2017 г., предишна ал. 9 - ДВ, бр. 82 от 2018 г., предишна ал. 10, изм. - ДВ, бр. 65 от 2025 г., в сила от 01.10.2025 г.) В случаите по чл. 106, ал. 3 желаещите признаване на завършен клас, етап или степен на училищно образование подават само документите по ал. 1, т. 1, 2 и 8, както и официален превод на български език на документа по ал. 1, т. 2.

Чл. 108а. (Нов - ДВ, бр. 65 от 2025 г., в сила от 01.10.2025 г.) (1) Подадените заявления за признаване и внесените документи към тях се разглеждат от съответната експертна комисия или от директора на приемащото училище.
(2) В случаите, когато към заявлението не са приложени някои от изискуемите документи, административното производство се спира и заявителят се уведомява, че следва да ги представи в определен от органа по чл. 107, ал. 1 срок считано от датата на уведомяването. Когато заявлението е подадено по електронен път, заявителят се уведомява с електронно генерирано съобщение.
(3) При наличие на недостатъци в заявлението и/или в приложените към него документи органът по чл. 107, ал. 1 определя срок за отстраняването им, като заявителят се уведомява да отстрани недостатъците, както и за последиците от неотстраняването им в срока. Когато заявлението е подадено по електронен път, заявителят се уведомява с електронно генерирано съобщение.


Чл. 108б. (Нов - ДВ, бр. 65 от 2025 г., в сила от 01.10.2025 г.) (1) Не се разглеждат заявления за признаване и производството по тях се прекратява:
1. когато липсващите документи не бъдат приложени в определения срок;
2. когато не са отстранени в срок недостатъците, констатирани от компетентния орган по чл. 107, ал. 1;
3. при наличие на висящо на територията на страната производство за признаване на същия период, клас или степен на училищно образование;
4. при наличие на издаден документ за признаване на същия период, клас или степен на училищно образование;
5. при отказ за признаване на същия период, клас или степен на училищно образование въз основа на същите документи;
6. когато исканото признаване не е от компетентността на съответния орган по чл. 107, ал. 1.
(2) Съответният орган по чл. 107, ал. 1 прекратява производството със заповед, в която се посочват мотивите за прекратяване. Заповедта се съобщава на заявителя.
(3) В случаите по ал. 1, т. 6 подадените документи се изпращат служебно на компетентния орган по чл. 107, ал. 1, за което се уведомява заявителят. Когато компетентен се явява орган по чл. 107, ал. 1, т. 1 или 2, документите се изпращат след избор, осъществен писмено от лицето или от неговия родител.

Чл. 109. (1) (Изм. - ДВ, бр. 65 от 2025 г., в сила от 01.10.2025 г.) При признаване съответната експертна комисия по чл. 107, ал. 1 извършва експертна оценка на представените документи и взема решение за признаване или за отказ за признаване, като отчита:
1. продължителността на обучението;
2. вида на училището, в което е проведено обучението;
3. изучаваните учебни предмети и общия хорариум по всеки един от тях;
4. резултатите от обучението;
5. правата, които дава документът в страната, в която е издаден;
6. възрастта на ученика при завършване на съответния клас и разликите между чуждестранната и българската образователна система относно началната възраст за започване на училищно обучение.
(2) (Изм. - ДВ, бр. 65 от 2025 г., в сила от 01.10.2025 г.) Съответната експертна комисия по чл. 107, ал. 1 заседава най-малко един път месечно и взема решение с обикновено мнозинство. Заседанията на комисията и взетите решения се отразяват в протокол. При отсъствие на председателя на комисията заседанието се ръководи от заместник-председателя на комисията, който подписва протокола.
(3) (Изм. - ДВ, бр. 65 от 2025 г., в сила от 01.10.2025 г.) Съответната експертна комисия се произнася по всеки конкретен случай на признаване в срок до един месец, считан от датата на представяне на всички документи по чл. 108, ал. 1.
(4) (Доп. - ДВ, бр. 65 от 2025 г., в сила от 01.10.2025 г.) При признаване на завършен период или клас за класовете от І до VІ включително, както и на завършен период или клас за класовете от І до ХI включително, както и на първи срок на ХII клас на ученик със специални образователни потребности, който по един или няколко предмета има оценки с качествен показател директорът на приемащото училище извършва оценка на представените документи и издава заповед за признаване и записване в училището или за отказ за признаване, като отчита:
1. продължителността на обучението;
2. вида на училището, в което е проведено обучението;
3. изучаваните учебни предмети (ако има такива);
4. правата, които дава документът в страната, в която е издаден.
(5) (Нова - ДВ, бр. 65 от 2025 г., в сила от 01.10.2025 г.) В случаите на признаване на завършен период или клас за класовете от І до ХI включително, както и на първи срок на ХII клас на ученик със специални образователни потребности, който по един или няколко предмета има оценки с качествен показател, директорът се произнася след становище на екипа за подкрепа за личностно развитие в училището.
(6) (Предишна ал. 5, изм. - ДВ, бр. 65 от 2025 г., в сила от 01.10.2025 г.) Директорът се произнася по всеки конкретен случай на признаване в срок до 14 дни, считан от датата на представяне на всички документи по чл. 108, ал. 1.
(7) (Предишна ал. 6, изм. - ДВ, бр. 65 от 2025 г., в сила от 01.10.2025 г.) Срокът по ал. 3, както и срокът по ал. 6, може да бъде удължен в случаите, в които документите, подадени съгласно чл. 108, ал. 1 и 3, са недостатъчни за вземане на решение и се налага представяне на други документи.

Чл. 109а. (Нов - ДВ, бр. 65 от 2025 г., в сила от 01.10.2025 г.) (1) Признаването по чл. 109, ал. 1 и 4 включва определяне на:
1. признатия период, клас, етап или признатата степен на училищно образование в съответствие с българската образователна система;
2. приравнените оценки по всеки от изучаваните учебни предмети в съответствие с ал. 6, а в случаите по чл. 106, ал. 4 - и класовете, в които са изучавани.
(2) Учебните предмети по ал. 1, т. 2 се вписват, както следва:
1. в удостоверението за признаване на средно образование и професионална квалификация с наименованията си от документа по чл. 108, ал. 1, т. 2;
2. в заповедта на директора за признаване по чл. 109, ал. 4, в служебните бележки по чл. 110, ал. 2 и 4 и в удостоверението за признаване на период, клас, етап от училищно образование с наименования на съответните учебни предмети от държавния образователен стандарт за учебния план.
(3) Приравняването на вписаните в документа по чл. 108, ал. 1, т. 2 оценки към оценките от българската образователна система се осъществява в съответствие със справочната информация по чл. 107а.
(4) В случай че справочната информация по чл. 107а не позволява приравняване на вписаните в документа по чл. 108, ал. 1, т. 2 оценки по учебните предмети, но в него се съдържа информация за минималната и максималната оценка в съответната система за оценяване, приравняването се извършва по следната формула:

където:
Х е приравнената оценка по учебния предмет;
А е оценката от документа по чл. 108, ал. 1, т. 2 по учебния предмет;
В е максималната оценка в съответната система за оценяване;
С е минималната оценка в съответната система за оценяване.
(5) Когато в документа по чл. 108, ал. 1, т. 2 не се съдържа информация за минималната и максималната оценка в съответната система за оценяване и справочната информация по чл. 107а не позволява приравняване на вписаните в документа оценки към шестобалната система, приравняването се извършва със съдействието на НАЦИД, който по служебен път прави проверка в официалната институция в държавата, в която документът е издаден.
(6) Изчислените оценки се приравняват в съответствие с оценките по чл. 9, като количественият показател се записва:
1. като цяло число - в заповедта на директора за признаване по чл. 109, ал. 4, в служебните бележки по чл. 110, ал. 2 и 4 и в удостоверението за признаване на период, клас, етап от училищно образование;
2. с точност до 0,01 - в удостоверението за признаване на първи гимназиален етап от средната степен на образование, на средно образование и професионална квалификация.
(7) В случаите по чл. 109, ал. 5 оценките с качествен показател се приравняват в съответствие с чл. 9, ал. 8.


Чл. 110. (Изм. - ДВ, бр. 65 от 2025 г., в сила от 01.10.2025 г.) (1) С изключение на случаите по чл. 106, ал. 3 в случай на решение за признаване на завършен период или клас за класовете от VІІ до ХII включително, на първи гимназиален етап от средната степен на образование, на основно образование, на средно образование и професионална квалификация, се издава удостоверение по образец съгласно държавния образователен стандарт за информацията и документите, в което се вписват признатият период, клас, етап или степен, изучаваните учебни предмети и приравнените оценки.
(2) В случай на решение за признаване на завършен IV клас за целите на кандидатстването в V клас на места, определени с държавния план-прием, се издава служебна бележка, в която се вписват признатият клас, изучаваните учебни предмети и приравнените оценки.
(3) В случай на решение за признаване с цел кандидатстване за придобиване на правоспособност за управление на МПС, както и на решение за признаване с цел достъп до пазара на труда, се издава уверение по образец съгласно държавния образователен стандарт за информацията и документите, в което се вписва само последният признат клас, а когато той е последен от етапа или степента - придобито основно или средно образование, завършен първи гимназиален етап или завършен ХII клас.
(4) В случаите по чл. 106, ал. 4 освен удостоверението по ал. 1 след решение на комисията по чл. 107, ал. 1, т. 3 за приравняване на оценки по изучавани учебни предмети, които не са включени в документа за завършено средно образование, се издава служебна бележка, в която се вписват класът, в който е изучаван съответният учебен предмет, и приравнените оценки по предмета.
(5) В случай на решение за признаване на завършен период или клас за класовете от І до VІ включително в заповедта за признаване се посочват името на лицето, признатият клас, изучаваните учебни предмети и приравнените оценки по всеки от тях.
(6) В случай на решение за признаване на завършен период или клас на ученик със специални образователни потребности, който по един или няколко предмета е оценен с оценки с качествен показател, в заповедта за признаване се посочват името на лицето, признатият клас, изучаваните учебни предмети и приравнените оценки по всеки от тях.
(7) Документите по ал. 1 - 6 се подписват от съответния орган по чл. 107, ал. 1 и може да се издават като електронни документи при осигурена за това техническа възможност.
(8) Документите по ал. 1 - 6 имат действие само на територията на Република България.


Чл. 111. (Изм. - ДВ, бр. 65 от 2025 г., в сила от 01.10.2025 г.) (1) Диплома за завършено средно образование, издадена от училище на чужда държава или от училище в системата на Европейските училища и отговаряща на общите изисквания за достъп до висше образование в тази държава, се признава като такава и в България, освен ако не се установи съществено различие между общите изисквания за достъп до висше образование в двете държави.
(2) Когато в диплома за завършено средно образование съгласно ал. 1 има учебен предмет, по който оценката, приравнена към шестобалната система, е под среден 3,00, този предмет не се вписва в удостоверението по чл. 110, ал. 1.


Чл. 111а. (Нов - ДВ, бр. 65 от 2025 г., в сила от 01.10.2025 г.) (1) Признаване на професионална квалификация, придобита в училище на чужда държава, при условията и по реда на тази наредба се извършва само във връзка с признаване на завършен клас или степен на образование.
(2) Признаването на професионална квалификация по ал. 1 се извършва в съответствие със Списъка на професиите за професионално образование и обучение по чл. 6 ЗПОО.
(3) Признаването на професионална квалификация с цел достъп или упражняването на регулирана професия на територията на Република България се извършва по реда на Закона за признаване на професионални квалификации.


Чл. 112. (Изм. - ДВ, бр. 65 от 2025 г., в сила от 01.10.2025 г.) (1) Признаване се отказва, когато:
1. документите са издадени от училище на друга държава, което не е признато от компетентен държавен орган на съответната държава за част от системата ѝ за светско училищно образование;
2. документите, издадени от училището на другата държава, не съответстват на класа, за който се иска признаване;
3. от документа, издаден от училището на другата държава, е видно, че желаещият признаване не е допуснат до продължаване в следващ клас;
4. се установи, че учебните предмети в съответния клас с приравнени оценки над среден (3,00) са по-малко от половината учебни предмети, които се изучават в задължителните учебни часове в българското училище, като в VIII и IX клас съпоставката се прави съгласно рамков учебен план за разширено изучаване на чужд език;
5. е представен документ, удостоверяващ завършено средно образование, за който след извършване на проверка се установи, че не е издаден от съответното училище.
(2) Отказът по ал. 1 се мотивира. Съответният компетентен орган по чл. 107, ал. 1 писмено уведомява заинтересувания за мотивите за отказа.
(3) При отказ по ал. 1, т. 2 и 3 лицето се уведомява за възможностите да продължи обучението си в системата на предучилищното и училищното образование.
(4) В отказа по признаване по ал. 1, т. 2 и 3 може да се включи препоръка за възможните мерки, които лицето да предприеме, за да получи признаване на по-късен етап, включително полагане на приравнителни изпити.
(5) Отказът по ал. 1 подлежи на оспорване по реда на Административнопроцесуалния кодекс

Раздел II.
Продължаване на образованието в българско училище след признаване на завършен период, клас, етап или степен от училищното образование

Чл. 113. (Изм. - ДВ, бр. 65 от 2025 г., в сила от 01.10.2025 г.) За продължаване на образованието си в българско училище лицата, на които е признат завършен период, клас, етап или основна степен на образование, продължават обучението си, както следва:
1. в клас, следващ класа, който им е признат;
2. в същия клас за период, от който са получили признаване или който повтарят в съответствие с чл. 118;
3. до два класа по-надолу от вписания последен завършен клас в документа, издаден от училището на чуждата държава - в случаите по чл. 109, ал. 5 след становище на екипа за личностно развитие в училището.


Чл. 114. (Изм. - ДВ, бр. 65 от 2025 г., в сила от 01.10.2025 г.) (1) Когато след признаването лицето продължава обучението си в системата на предучилищното и училищното образование, директорът на приемащото училище определя приравнителни изпити при условията на чл. 116, които се полагат по реда на чл. 32 в срок не по-късно от края на текущата учебна година, а в случай че остават по-малко от три месеца до приключването ѝ - не по-късно от края на следващата.
(2) След признаване на последен гимназиален клас с цел достъп до обучение в системата на висшето образование началникът на съответното РУО определя приемащо училище, където лицето полага приравнителни изпити в сроковете по ал. 1.
(3) Приравнителните изпити се полагат върху учебното съдържание, включено в учебната програма по съответния учебен предмет или модул за клас, за съответния вид подготовка.


Чл. 115. (Изм. - ДВ, бр. 43 от 2022 г., в сила от 10.06.2022 г., изм. - ДВ, бр. 65 от 2025 г., в сила от 01.10.2025 г.) В случаите по чл. 116, ал. 3, т. 1, когато ученикът има признат ХII клас по документ от училище на чужда държава или от училище от системата на Европейските училища, училището по чл. 114, ал. 3 оформя лично образователно дело на ученика въз основа на оригиналното удостоверение по чл. 110, ал. 1 и протоколите за положените приравнителни изпити и при желание на ученика издава удостоверение за завършен втори гимназиален етап. При успешно положени държавни зрелостни изпити училището издава и диплома за средно образование.

Чл. 116. (Изм. - ДВ, бр. 65 от 2025 г., в сила от 01.10.2025 г.) (1) Лицата, на които е признат завършен период или клас за класовете от І до VІ включително по документи, издадени от училище на чужда държава, както и лицата със специални образователни потребности, които продължават обучението си в училищното образование въз основа на качествени оценки от документи, издадени от училище на чужда държава, не полагат приравнителни изпити.
(2) Лицата, на които е признат завършен период от обучението в VII клас или VІІ клас по документи, издадени от училище на чужда държава, полагат приравнителен изпит по български език и литература за първия учебен срок на VII клас или за VII клас, резултатът от който се записва в протокол за положени приравнителни изпити. При заявено желание на ученика директорът на училището, в което е положен изпитът, издава служебна бележка за резултата от изпита.
(3) Лицата, на които по документи, издадени от училище на чужда държава или в училище от системата на Европейските училища, е признат:
1. завършен период или клас от VІІI до ХI клас включително, както и първи срок на ХII клас, полагат приравнителни изпити по български език и литература и по учебните предмети съгласно чл. 32, ал. 1, т. 1, които не са изучавали или по които нямат оценки в документа за съответния клас или срок, а след признаване на Х клас - и приравнителни изпити по история и цивилизации и по география и икономика на България;
2. завършен Х клас в съответствие с чл. 108, ал. 4, т. 3, полагат приравнителни изпити по български език и литература и по история и цивилизации, и по география и икономика на България, по математика и по два чужди езика, както и по учебните предмети от професионална и/или специализирана подготовка в VІІI - Х клас, ако не са ги изучавали или нямат оценки в документа за съответния клас;
3. завършен първи гимназиален етап, полагат приравнителни изпити по български език и литература и по учебните предмети от общообразователната, професионалната и/или специализираната подготовка в VІІI - Х клас, които не са изучавали или по които нямат оценка в документа, както и по история и цивилизации и по география и икономика на България за Х клас;
4. завършен втори гимназиален етап, полагат приравнителни изпити по български език и литература и по учебните предмети или модули от общообразователната, профилираната, професионалната и/или специализираната подготовка в XI - XII клас, които не са изучавали или по които нямат оценка в документа.
(4) Всички лица, на които е признат завършен период или клас за класовете от VІІI до ХII включително по документи, издадени от училище на чужда държава, и които са изучавали български език и литература, история и цивилизации и география и икономика на България към дипломатически представителства на Република България, към организации на българи, регистрирани съгласно законодателството на съответната държава за извършване на образователно-културна дейност, към Славянобългарския манастир "Св. вмчк. Георги Зограф" - Атон, Гърция, и към български православни църковни общини в чужбина, които се подпомагат със средства от бюджета на МОН, и представят оригинално удостоверение за проведено обучение за съответния признат клас, не полагат приравнителни изпити по тези учебни предмети.
(5) Всички лица, на които е признат завършен срок или клас за класовете от VІІ до ХI клас включително, както и първи срок на ХII клас включително, по документи, издадени от училище в системата на Европейските училища, не полагат приравнителен изпит по български език и литература, ако са го изучавали.
(6) Когато в документа за завършен период или клас за класовете от VІІ до ХI клас включително, както и първи срок на ХII клас включително, в училище на чужда държава или в училище от системата на Европейските училища по отделен учебен предмет е поставена оценка, която при приравняване към оценките по чл. 9, ал. 1 е по-ниска от среден 3,00, но ученикът е допуснат до следващ клас в училището, от което идва, съответният учебен предмет не се записва в удостоверението по чл. 110, ал. 1, а ученикът полага приравнителен изпит по този предмет, ако той попада в разпоредбите по ал. 3.
(7) Когато в училище на чужда държава или в училище от системата на Европейските училища в гимназиален етап се изучава учебен предмет само в една учебна година, но с хорариум, покриващ учебните часове за няколко класа от етапа, оценката по този учебен предмет се зачита и за останалите класове, в които той се изучава съгласно българския учебен план.
(8) Когато ученик, завършил клас в българско училище, е допуснат за обучение два или повече класа по-нагоре в училище на чужда държава или в училище от системата на Европейските училища, съответните класове се признават като последователни след последния завършен клас в българското училище.
(9) Когато ученик се е обучавал в училище на чужда държава или в училище от системата на Европейските училища в поредни класове в рамките на един етап от средната степен на образование, документите за всички класове се разглеждат комплексно и се признават всички учебни предмети, съвпадащи с българския рамков или типов учебен план, независимо от това в кой гимназиален клас от съответния етап са изучавани в чуждестранното училище.
(10) Когато учебен предмет от документа за завършен период или клас в училище на чужда държава или в училище от системата на Европейските училища включва учебно съдържание по два или три учебни предмета от българския рамков или типов учебен план, оценката по този предмет се зачита като такава по всички съставни учебни предмети за съответния български срок или клас.
(11) Когато се разглежда документ за завършен период или клас в страна, в която не се оформят срочни оценки, годишната оценка в българското училище се оформя съгласно чл. 23, ал. 12.
(12) Завършен учебен период в училище на чужда държава или в училище от системата на Европейските училища се признава независимо от броя на приравнителните изпити, които следва да бъдат положени съгласно българския рамков учебен план, при условие че е представен документ, удостоверяващ обучение през целия период от време, който обхваща учебния срок в съответната държава.
(13) Когато оценките в представените документи по чл. 108, ал. 1, т. 2, 4 и 5 са средноаритметични от оценките по съответните предмети за два или повече класа от гимназиалния етап и това изрично е посочено в документите, тези оценки се признават като оценки по съответните предмети за всеки от класовете.
(14) За учениците от VІІ клас, идващи от държава, в която не се поставят срочни и годишни оценки, но са допуснати до следващ клас, се издава удостоверение за признато основно образование.
(15) В случаите по ал. 13, когато ученикът кандидатства за приемане в VІІI клас на места по държавния план-прием, както и ако идва от държава, в която не се поставят срочни и годишни оценки и в класове от гимназиалната степен, ученикът следва да представи документ, който да позволява тълкувателно приравняване на резултатите му по учебни предмети към оценките по чл. 9, ал. 1.


Чл. 117. (Изм. - ДВ, бр. 65 от 2025 г., в сила от 01.10.2025 г.) В случаите по чл. 116, ал. 3, т. 4, когато ученикът има признат ХII клас по документ от училище на чужда държава или от училище от системата на Европейските училища, приемащото училище оформя лично образователно дело на ученика въз основа на оригиналното удостоверение по чл. 110, ал. 1 и протоколите за положените приравнителни изпити и при желание на ученика издава удостоверение за завършен втори гимназиален етап. При успешно положени държавни зрелостни изпити училището издава и диплома за средно образование.

Чл. 118. Лицата, обучавали се една или повече учебни години в училище на чужда държава или в училище от системата на Европейските училища, могат по своя преценка, а за непълнолетните - по преценка и желание на родителя (настойника, попечителя, представителя на непридружените малолетни и непълнолетни лица, търсещи или получили международна закрила), да повторят в българско училище последния признат клас. При изразено писмено желание на лицето или родителя (настойника, попечителя, представителя на непридружените малолетни и непълнолетни лица, търсещи или получили международна закрила) до директора на училището то не полага приравнителни изпити за класа, който повтаря.

Чл. 119. (Изм. - ДВ, бр. 65 от 2025 г., в сила от 01.10.2025 г.) В случаите по чл. 109, ал. 8 при изявено писмено желание, а за непълнолетните - по преценка и желание на родителя (настойника, попечителя, представителя на непридружените малолетни и непълнолетни лица, търсещи или получили международна закрила), лицето може да посещава училище с разрешение на началника на РУО - когато се иска признаване на класове от VII до ХII включително, и на директора на училището - когато се иска признаване на класове от I до VI включително.

Чл. 120. Лица, които поради природни бедствия, крупни аварии или военни действия на територията на държавата, в която са се обучавали, или други независещи от тях причини не могат да представят документи за завършени етапи на обучение, степени на образование и професионална квалификация, могат да поискат установяване на тези факти по реда на Гражданския процесуален кодекс.
Раздел III.
Валидиране на компетентности

Чл. 121. Валидирането е оценяване и признаване на съответствието между компетентности, придобити чрез неформално обучение и информално учене, и изискванията за завършване на клас, етап или степен на образование и/или за придобиване на професионална квалификация и издаване на съответния официален документ с цел:
1. достъп до образование в училищата от системата на предучилищното и училищното образование;
2. достъп до обучение за придобиване на професионална квалификация;
3. (нова - ДВ, бр. 51 от 2023 г.) достъп до обучение във висшите училища;
4. (предишна т. 3 - ДВ, бр. 51 от 2023 г.) улесняване на достъпа до пазара на труда.

Чл. 122. Валидиране на компетентности се извършва на лице:
1. навършило 16 години, което няма придобито основно или средно образование;
2. (изм. - ДВ, бр. 51 от 2023 г.) придобило средно образование, ако учебният предмет по чл. 134 от ЗПУО не е включен в дипломата му за средно образование, включително и в удостоверението по чл. 29, ал. 7;
3. (нова - ДВ, бр. 51 от 2023 г.) зрелостник, който не е изучавал учебния предмет по чл. 134 от ЗПУО като профилиращ в избираемите учебни часове във втория гимназиален етап на средно образование или е изучавал учебния предмет чужд език като профилиращ на по-ниско ниво от Общата европейска езикова рамка;
4. (предишна т. 3 - ДВ, бр. 51 от 2023 г.) в задължителна училищна възраст, търсещо или получило закрила по Закона за убежището и бежанците - за придобити компетентности за завършен период от училищно обучение или за завършен клас или етап от основната степен на образование, както и клас от първи гимназиален етап или за първи гимназиален етап, когато е невъзможно да предостави съответния документ;
5. (предишна т. 4 - ДВ, бр. 51 от 2023 г.) със СОП, придобило съответния документ с оценки с качествен показател - за придобити компетентности за завършен период от училищно обучение или за завършен клас или етап от основната степен на образование, както и клас от първи гимназиален етап или първи гимназиален етап на средното образование.

Чл. 123. (1) Валидиране на компетентности може да се извършва:
1. по определен учебен предмет за един или няколко класа от основната степен на образование;
2. (изм. и доп. - ДВ, бр. 51 от 2023 г.) по учебен предмет по чл. 134 от ЗПУО измежду учебните предмети български език и литература, чужд език - английски, френски, немски, италиански, испански или руски, математика, информационни технологии, физика и астрономия, биология и здравно образование, химия и опазване на околната среда, история и цивилизации, география и икономика, философия, информатика, предприемачество, музика, изобразително изкуство;
3. по всички общообразователни учебни предмети, предвидени за изучаване в задължителните учебни часове на рамковия учебен план за определен клас от основната степен на образование;
4. по учебните предмети, необходими за завършване на начален етап или на прогимназиален етап от основната степен на образование;
5. по учебните предмети или модули, необходими за придобиване на професионална квалификация.
(2) Валидиране на компетентности по ал. 1, т. 3 и 4 се допуска само при представяне на завършен предходен клас или етап.
(3) (Изм. - ДВ, бр. 51 от 2023 г.) Изключения от ал. 2 се допускат за случаите по чл. 122, т. 4, когато е невъзможно представянето на такъв документ.
(4) (Отм. - ДВ, бр. 51 от 2023 г.)

Чл. 124. (1) Валидирането по чл. 123, ал. 1, т. 1, 3 и 4 се извършва от избрано от лицето училище, което осъществява съответното обучение.
(2) За допускане до валидиране лицето подава заявление до директора на училището, към което задължително прилага документ за завършен предходен клас или етап.

Чл. 124а. (Нов - ДВ, бр. 51 от 2023 г.) (1) Валидирането по чл. 123, ал. 1, т. 2 се осъществява след успешно завършване на последния гимназиален клас.
(2) За валидиране по чл. 123, ал. 1, т. 2 министърът на образованието и науката утвърждава образци на документи, както следва:
1. заявление за полагане на изпит за валидиране на компетентности по реда на допълнителните държавни зрелостни изпити;
2. служебна бележка за подадено заявление за полагане на изпит за валидиране на компетентности по реда на допълнителните държавни зрелостни изпити;
3. служебна бележка за допускане до изпит за валидиране на компетентности по реда на допълнителните държавни зрелостни изпити.
(3) В срок до 31 декември на текущата учебна година началникът на регионалното управление на образованието определя училищата, в които ще се подават заявленията по ал. 2 от лицата по чл. 122, т. 2.
(4) Лицата по чл. 122, т. 2 подават заявлението по ал. 2, т. 1 до директора на избрано от тях училище от определените от началника на регионалното управление на образованието и прилагат диплома за завършено средно образование или удостоверение за признаване на завършено средно образование по чл. 110, ал. 1.
(5) Лицата по чл. 122, т. 3 подават заявлението по ал. 2, т. 1 до директора на училището, в което е завършен XII клас, а ако последният гимназиален клас е завършен в училище в чужбина, заявлението се подава до директора на училище по ал. 4.
(6) Допускането до изпит за валидиране на компетентности по реда на допълнителните държавни зрелостни изпити се осъществява от комисията по чл. 96.
(7) Изпитът за валидиране се полага в посоченото в служебна бележка по ал. 2, т. 3 училище след представяне на документ за платена такса съгласно Тарифата за таксите, които се събират в системата на предучилищното и училищното образование, приета с Постановление № 195 на Министерския съвет от 2017 г. (ДВ, бр. 75 от 2017 г.).

Чл. 125. (1) Придобитите компетентности чрез неформално обучение и информално учене се оценяват чрез полагане на един или няколко изпита.
(2) Когато валидирането на компетентностите е за един клас по един учебен предмет, изучаван за придобиване на общообразователна подготовка или на професионална подготовка, изпитът е един и се полага върху учебното съдържание, определено в съответната учебна програма по предмета.
(3) Когато валидирането на компетентностите е за един клас по всички учебни предмети, изучавани за придобиване на общообразователна подготовка или на професионална подготовка, изпитите са по всеки от учебните предмети и се полагат върху учебното съдържание, определено в съответните учебни програми по предметите.
(4) Когато валидирането на компетентностите е за всички класове от етапа по един учебен предмет, изучаван за придобиване на общообразователна подготовка, изпитът е един и се полага върху учебното съдържание, определено в държавния образователен стандарт за общообразователна подготовка по съответния предмет.
(5) Когато валидирането на компетентностите е за всички класове от етапа по всички учебни предмети, изучавани за придобиване на общообразователна подготовка, изпитите са по всеки от учебните предмети и се полагат върху учебното съдържание, определено в държавния образователен стандарт за общообразователна подготовка по съответните предмети за съответния етап.
(6) (Изм. - ДВ, бр. 51 от 2023 г.) Когато валидирането на компетентностите е по учебен предмет по чл. 134 от ЗПУО, лицето избира дали да положи изпита върху:
1. учебното съдържание, което в училищното образование се изучава за придобиване на общообразователната подготовка в класовете от средната степен на образование, а за български език и литература - от втория гимназиален етап, или
2. върху учебното съдържание от задължителните модули на съответния профилиращ предмет, което в училищното образование е предвидено за изучаване в избираемите часове във втория гимназиален етап на средно образование.
(7) (Изм. - ДВ, бр. 51 от 2023 г.) За лице по чл. 122, т. 4, което не владее български език и не може да положи изпитите по ал. 1 преди записването си в училището, в което ще продължи обучението си, валидирането на компетентностите за клас или етап може да се осъществи до края на учебната година, от която продължава обучението си в училище в системата на предучилищното и училищното образование.
(8) Съответният документ за валидиране се издава само при успешно полагане на всички изпити по ал. 3 и 5.

Чл. 126. (1) Изпитите при валидирането по чл. 123, ал. 1, т. 1, 3 и 4 се организират и полагат по реда на чл. 40 - 43.
(2) (Изм. - ДВ, бр. 51 от 2023 г.) Валидирането по чл. 123, ал. 1, т. 2 се извършва по реда на допълнителните държавни зрелостни изпити.
(3) Валидирането по чл. 123, ал. 1, т. 5 се извършва при условията и по реда на ЗПОО.
(4) (Нова - ДВ, бр. 51 от 2023 г.) За валидирането лицето заплаща такса съгласно Тарифата за таксите, които се събират в системата на предучилищното и училищното образование, приета с Постановление № 195 на Министерския съвет от 2017 г.

Чл. 127. (1) Оценката, получена при полагане на изпит за валидиране на компетентности, не може да се променя.
(2) В случай че на някой от изпитите по чл. 125, ал. 3 и 5 оценката е слаб (2), лицето може да се явява на този изпит до успешното му полагане при зачитане на оценките от успешно положените изпити.
(3) (Изм. - ДВ, бр. 51 от 2023 г.) Удостоверение за валидиране по чл. 168 от ЗПУО се издава след успешно полагане на съответните изпити по чл. 125, ал. 1 от училището по чл. 124, ал. 1, по чл. 124а, ал. 4 или 5, след представяне на документ за платена такса съгласно Тарифата за таксите, които се събират в системата на предучилищното и училищното образование, приета с Постановление № 195 на Министерския съвет от 2017 г.
(4) (Нова - ДВ, бр. 51 от 2023 г.) Удостоверенията по ал. 3 се издават по реда на държавния образователен стандарт за информацията и документите, като в тях резултатите от изпитите по чл. 125, ал. 1 - 5 се записват с качествен и количествен показател в съответствие с чл. 9, ал. 1, а резултатите от изпитите по чл. 125, ал. 6 - и в точки, и в оценки с точност до 0,01.

Чл. 128. (Отм. - ДВ, бр. 51 от 2023 г.)

